**ДО**

**МИНИСТЕРСКИЯ СЪВЕТ**

**НА РЕПУБЛИКА БЪЛГАРИЯ**

**ДОКЛАД**

от д-р Иван Иванов – министър на земеделието

**Относно:** Проект на Постановление на Министерския съвет за приемане на Наредба за изискванията към соковете от плодове и някои сходни продукти, предназначени за консумация от човека

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл. 31, ал. 2 от Устройствения правилник на Министерския съвет и на неговата администрация, внасям за разглеждане от Министерския съвет проект на Постановление за приемане на Наредба за изискванията към соковете от плодове и някои сходни продукти, предназначени за консумация от човека.

**Причини, които налагат приемането на акта**

В „Държавен вестник“ бр. 52 от 2020 г. е обнародван нов Закон за храните. Законът влезе в сила в деня на обнародването му в „Държавен вестник”.

Съгласно § 8, ал. 1 от преходните и заключителни разпоредби на Закона за храните, подзаконовите нормативни актове по прилагането му се приемат, съответно издават, в 6-месечен срок от влизането на закона в сила, а съгласно ал. 3, до приемането, съответно издаването на актовете по ал. 1 се прилагат подзаконовите нормативни актове по прилагането на отменения Закон за храните, доколкото не противоречат на този закон.

Наредбата за изискванията към соковете от плодове и някои сходни продукти, предназначени за консумация от човека се приема на основание чл. 5 от Закона за храните.

С проекта на Постановление на Министерския съвет за приемане на Наредба за изискванията към соковете от плодове и някои сходни продукти, предназначени за консумация от човека ще бъде отменена действащата в момента Наредба за изискванията към соковете от плодове и някои сходни продукти, предназначени за консумация от човека, приета с Постановление № 219 на Министерския съвет от 2002 г. (обн., ДВ, бр. 94 от 2002 г.), издадена на основание чл. 4 от отменения Закон за храните.

**Цели**

С проекта се цели определянето на ясни изисквания относно наименованията, състава, характеристиките и етикетирането на сок от плодове, сок от плодове от концентрат, концентриран сок от плодове, сок от плодове екстрахиран с вода, дехидратиран сок от плодове или сок на прах от плодове и нектар от плодове, наричани „сокове от плодове и нектари от плодове“.

Регламентирани са съставките, които се разрешават при производството на групата напитки, включени в проекта на Наредба.

Актуализирани и прецизирани са изискванията към етикетирането на предлаганите на пазара сокове от плодове и нектари от плодове, както и етикетирането на напитки, чиито наименования, състав и характеристики не попадат в обхвата на разглежданата от проекта група продукти, за които се прилагат общите изисквания за етикетиране, определени с Регламент (ЕС) № 1169/2011 на Европейския парламент и на Съвета от 25 октомври 2011 година за предоставянето на информация за храните на потребителите, за изменение на регламенти (ЕО) № 1924/2006 и (ЕО) № 1925/2006 на Европейския парламент и на Съвета и за отмяна на Директива 87/250/ЕИО на Комисията, Директива 90/496/ЕИО на Съвета, Директива 1999/10/ЕО на Комисията, Директива 2000/13/ЕО на Европейския парламент и на Съвета, директиви 2002/67/ЕО и 2008/5/ЕО на Комисията и на Регламент (ЕО) № 608/2004 на Комисията (OB, L 304 от 22 ноември 2011 г.) (Регламент (ЕС) № 1169/2011) и с Наредбата за предоставянето на информация на потребителите за храните, приета с Постановление № 97 на Министерския съвет от 2021 г. (обн., ДВ, бр. 25 от 2021 г.).

Актуализирането на изискванията по отношение на състава, характеристиките и етикетирането ще допринесе за улесняване на бизнес операторите по отношение производството на разглежданата в проекта група напитки, както и за гарантиране високо ниво на защита на потребителите. С проекта на наредба се цели и повишаване ефективността на извършвания официален контрол и проследимостта при предлагането на пазара на този вид продукти.

С проекта на наредба се запазва транспонирането в националното законодателство на следните директиви:

* Директива 2001/112/ЕО на Съвета от 20 декември 2001 година относно соковете от плодове и някои сходни продукти, предназначени за консумация от човека;
* Директива 2009/106/ЕО на Комисията от 14 август 2009 година за изменение на Директива 2001/112/ЕО на Съвета относно соковете от плодове и някои сходни продукти, предназначени за консумация от човека;
* Директива 2012/12/ЕС на Европейския парламент и на Съвета от 19 април 2012 година за изменение на Директива 2001/112/ЕО на Съвета относно соковете от плодове и някои сходни продукти, предназначени за консумация от човека.

По-голямата част от разпоредбите в проекта на наредба по същество не са нови, а са прецизирани и съобразени с настъпилите промени в пряко приложимото законодателство на Европейския съюз, както и в националното законодателство, и по-специално Закона за храните и Закона за управление на агрохранителната верига.

С проекта на наредба се отстраняват и коригират терминологични и технически несъответствия в съществуващата Наредба за изискванията към соковете от плодове и някои сходни продукти, предназначени за консумация от човека.

Предвижда се постановлението да влезе в сила в 14-дневен срок от деня на обнародването му в „Държавен вестник“, тъй като е необходим срок за запознаване и адаптиране на бизнес операторите и контролния орган към изискванията на наредбата.

**Финансови и други средства, необходими за прилагането на новата уредба**

Предложеният проект на акт не води до въздействие върху държавния бюджет, поради което е приложена финансова обосновка съгласно чл. 35, ал. 1, т. 4, буква „б“ от Устройствения правилник на Министерския съвет и на неговата администрация.

Не са необходими допълнителни разходи/трансфери и други плащания по бюджета на Министерството на земеделието.

Проектът на акт не води до изменения в целевите стойности на показателите за изпълнение, в това число ключовите индикатори.

**Очаквани резултати от прилагането на акта**

Гарантиране на безопасността на продуктите и висока степен на защита на здравето на потребителите на територията на Република България, чрез ясно регламентиране на състава и характеристиките на соковете от плодове и някои сходни продукти, предназначени за консумация от човека.

Защита правата на потребителите да бъдат информирани чрез прецизиране на посочената върху етикета информация за предлаганите на пазара сокове от плодове и нектари от плодове.

Ограничаване на възможностите за извършване на нарушения, улесняване дейностите по мониторинг на националните компетентни органи и повишаване на ефективността на официалния контрол при предлагането на пазара на разглежданите в проекта напитки.

**Анализ за съответствие с правото на Европейския съюз**

С проекта на наредба се запазва транспонирането в националното законодателство на изискванията на Директива 2001/112/ЕО на Съвета от 20 декември 2001 година относно соковете от плодове и някои сходни продукти, предназначени за консумация от човека, изменена с Директива 2009/106/ЕО на Комисията от 14 август 2009 година и Директива 2012/12/ЕС на Европейския парламент и на Съвета от 19 април 2012 година.

Във връзка с това е приложена таблица на съответствието с правото на Европейския съюз на консолидираната версия на Директива 2001/112/ЕО на Съвета от 20 декември 2001 година относно соковете от плодове и някои сходни продукти, предназначени за консумация от човека.

**Информация за проведените обществени консултации**

На основание чл. 26, ал. 3 и 4 от Закона за нормативните актове проектът на постановление, проектът на наредба, проектът на доклад (мотиви), частичната предварителна оценка на въздействието и становището на дирекция „Модернизация на администрацията“ в администрацията на Министерския съвет са публикувани на интернет страницата на Министерството на земеделието и на Портала за обществени консултации със срок за предложения и становища 30 дни.

В съответствие с чл. 26, ал. 5 от Закона за нормативните актове, справката за отразяване на постъпилите предложения и становища от проведената обществена консултация по проекта е публикувана на интернет страницата на Министерството на земеделието и на Портала за обществени консултации.

Проектът на Постановление на Министерския съвет за приемане на Наредба за изискванията към соковете от плодове и някои сходни продукти, предназначени за консумация от човека е съгласуван в съответствие с разпоредбите на чл. 32 от Устройствения правилник на Министерския съвет и на неговата администрация. Направените целесъобразни бележки и предложения са отразени.

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

Във връзка с гореизложеното и на основание чл. 5 от Закона за храните и чл. 8, ал. 2 от Устройствения правилник на Министерският съвет и на неговата администрация, предлагам Министерският съвет да приеме приложения проект на Постановление.

|  |  |
| --- | --- |
| **Приложение:**  | 1. Проект на Постановление на Министерския съвет;
2. Проект на Наредба за изискванията към соковете от плодове и някои сходни продукти, предназначени за консумация от човека;
3. Частична предварителна оценка на въздействието;
4. Становище на дирекция „Модернизация на администрацията” в Министерския съвет по частичната предварителна оценка на въздействието;
5. Финансова обосновка;
6. Таблица на съответствието с правото на Европейския съюз;
7. Справка за отразяване на становищата, постъпили по реда на чл. 32 – 34 от УПМСНА;
8. Постъпили становища по реда на чл. 32 – 34 от УПМСНА;
9. Становище на Работна група 1 „Свободно движение на стоки”;
10. Становище на Работна група 7 „Земеделие”;
11. Справка за отразяване на предложенията и становищата, постъпили от проведената обществена консултация;
12. Постъпили становища и предложения от проведената обществена консултация;
13. Проект на съобщение за средствата за масово осведомяване.
 |

С уважение,

**Д-Р ИВАН ИВАНОВ**

*Министър*